盜犯金川境扶侍母妹復走興安有懷
作者：利登
朝代：宋

paragraphs: 歉歲古多盜，于今起豐年。
村村遞遷偪，旗鼓莽相聯。
蚍蝣信有力，復此走興安。
淋漓雨萬壑，駭浪驚前山。
携持母妹孤，寄此一葉寒。
猶勝去年冬，我身落梅川。
母子各一方，而中隔妖躔。
呼酒相勞苦，茲猶幸團欒。
百年幾星霜，十九落憂患。
人生亦何樂，四顧愁我顔。
平生百事貧，所得惟林泉。
亦復不過取，溢量常恐顛。
天公尚不與，謂我取傷廉。
前登馬崗雲，回首東南天。
惻惻不得語，蕭然淚潺湲。